Diari Oficial de la Generalitat Valenciana


Sumari del DOGV 8705, del 26-12-2019 (2019/12410)

DECRET 268/2019, de 20 de desembre, del Consell, d'aprovació de l'oferta d'ocupació pública de personal docent no universitari per a 2019.
------------------------------------------------------------------------------------------------------------------------------------------

### Dades del document

Número de DOGV
:   8705

Data del DOGV
:   26-12-2019

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2019/12921


Data del document
:   20-12-2019

Organisme emissor
:   Conselleria d'Educació, Cultura i Esport

Tipus de document
:   Decret

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * legislació

DECRET 268/2019, de 20 de desembre, del Consell, d'aprovació de l'oferta d'ocupació pública de personal docent no universitari per a 2019. [2019/12234]  
L'article 36 de la Llei 28/2018, de 28 de desembre, de pressupostos de la Generalitat per a l'exercici 2019, estableix els límits i requisits establits per a la incorporació de nou personal en el sector públic respectant, en tot cas, les disponibilitats pressupostàries. Així mateix, estableix una taxa de reposició del cent per cent per a l'Administració educativa, en nivells d'ensenyaments no universitaris, en relació amb la determinació del nombre de places per a l'accés als cossos de funcionaris docents.  
  
La Llei 6/2018, de 3 de juliol, de pressupostos generals de l'Estat per a l'any 2018, prorrogats per a 2019, disposa que no computaran dins del límit màxim de places derivat de la taxa de reposició d'efectius les places que es convoquen per a ser proveïdes mitjançant processos de promoció interna i les corresponents al personal declarat indefinit no fix mitjançant sentència judicial; i, per altra banda, autoritza una taxa addicional per a l'estabilització d'ocupació temporal que inclourà les places de naturalesa estructural que, estant dotades pressupostàriament, hagen estat ocupades de forma temporal i ininterrompudament almenys tres anys anteriors a 31 de desembre de 2017 en determinats sectors i serveis públics.  
Les ofertes d'ocupació que articulen aquests processos d'estabilització hauran d'aprovar-se i publicar-se en els respectius diaris oficials en els exercicis 2018 a 2020.  
Les administracions públiques amb competències educatives per al desplegament de la Llei orgànica 2/2006, de 3 de maig, d'educació, podran determinar el nombre de places per a l'accés als cossos de funcionaris docents. Per a calcular la taxa de reposició d'efectius, el percentatge de taxa màxim fixat s'aplicarà sobre la diferència resultant entre el nombre d'empleats fixos que, durant l'exercici pressupostari anterior, van deixar de prestar serveis en cadascun dels respectius sectors, àmbits, cossos o categories i el nombre d'empleats fixos que s'hi hagen incorporat, en el mencionat exercici, per qualsevol causa, excepte els procedents d'ofertes d'ocupació pública, o reingressat des de situacions que no comporten la reserva de llocs de treball. A aquest efecte, s'hi computaran els cessaments en la prestació de serveis per jubilació, retir, defunció, renúncia, declaració en situació d'excedència sense reserva de lloc de treball, pèrdua de la condició de funcionari de carrera o l'extinció del contracte de treball o en qualsevol altra situació administrativa que no supose la reserva de lloc de treball o la percepció de retribucions amb càrrec a l'administració en la qual se cessa. Igualment, s'hi tindran en compte les altes i baixes produïdes pels concursos de trasllats a unes altres administracions públiques.  
  
Els processos d'estabilització no computaran dins del límit màxim de places derivat de la taxa de reposició. Hauran d'aprovar-se i publicar-se en els respectius diaris oficials en els exercicis 2018 a 2020 i seran coordinats pels departaments ministerials corresponents.  
  
Així mateix, per a poder complir les taxes d'estabilització previstes en les lleis de pressupostos generals de l'Estat dels anys 2017 i 2018, s'incorporen a aquesta oferta d'ocupació pública 734 places vacants, sense cobrir, corresponents a l'oferta d'ocupació pública de l'exercici 2018, en la qual es van publicar i van convocar 4.636 places, per mitjà de l'Ordre 7/2019, de 28 de febrer, de la Conselleria d'Educació, Investigació, Cultura i Esport.  
L'article 46.2 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, disposa que, aprovada l'oferta d'ocupació pública, es convocaran, en el termini màxim fixat en aquesta, els corresponents procediments selectius per a la cobertura de les vacants incloses i fins a un deu per cent addicional. En l'Administració de la Generalitat l'execució de l'oferta d'ocupació pública haurà de desenvolupar-se dins del termini improrrogable de dos anys.  
  
L'article 3 del Reglament d'ingrés, accessos i adquisició de noves especialitats en els cossos docents aprovat pel Reial decret 276/2007, de 23 de febrer, estableix com a condició la publicació de l'oferta d'ocupació docent prèvia a la realització de les convocatòries per a la provisió de les places vacants autoritzades en aquestes ofertes d'ocupació.  
  
En virtut d'això, i d'acord amb el que es preveu en l'article 7 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i en la Llei orgànica 2/2006, de 3 de maig, d'educació, a proposta del conseller d'Educació, Cultura i Esport, amb la negociació prèvia amb els sindicats de l'ensenyament representats en la mesa sectorial, informat favorablement per la Conselleria d'Hisenda i Model Econòmic i prèvia deliberació del Consell, en la reunió de 20 de desembre de 2019,  
  
  
DECRETE  
  
Article 1. Oferta d'ocupació pública  
1. S'aprova l'oferta d'ocupació pública de personal docent no universitari corresponent a 2019 en els termes que s'estableixen en aquest decret.  
  
Article 2. Places oferides d'ingrés  
En aquesta oferta s'inclouen 3.575 places corresponents al torn d'ingrés lliure detallades en l'annex I, amb especificació del cos, així com del nombre de llocs de l'oferta compresos en cada apartat, incloses les 734 places convocades i no cobertes corresponents a l'oferta d'ocupació pública de l'any 2018.  
  
Article 3. Places oferides pel procediment d'accés a cos superior  
  
S'inclouen també en l'oferta 720 places que es convocaran per a ser proveïdes mitjançant els processos corresponents al torn d'accés a cos superior, sense que aquestes vacants computen dins del límit màxim de places derivat de la taxa de reposició d'efectius, detallades, així mateix, per cossos docents en l'annex II.  
  
Article 4. Reserva per a persones amb diversitat funcional  
1. De conformitat amb l'article 55 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, s'estableix la reserva d'un contingent del 7% de les places previstes en aquesta oferta d'ocupació pública per a ser cobertes entre persones amb un grau de diversitat funcional igual o superior al 33%, sempre que aquesta siga compatible amb l'acompliment de les funcions pròpies dels llocs de treball docent i superen les proves selectives.  
2. La reserva a què es refereix l'apartat anterior es desglossa de la manera següent:  
a) Un mínim del 5 % dels llocs previstos es reservaran per a ser coberts per persones amb una diversitat funcional física, sensorial o psíquica.  
b) Un mínim del 2 % dels llocs previstos es reservaran per a ser coberts per persones amb una diversitat funcional que tinga l'origen en una diversitat funcional intel·lectual.  
3. A aquest efecte, es consideraran persones amb diversitat funcional les definides en els apartats 1 i 2 de l'article 4 el text refós de la Llei general de drets de les persones amb discapacitat i de la seua inclusió social, aprovat pel Reial decret legislatiu 1/2013, de 29 de novembre.  
  
4. Haurà de garantir-se que les persones aspirants amb diversitat funcional puguen participar en els processos selectius en igualtat de condicions que la resta dels aspirants, sempre que puguen acreditar el grau de diversitat funcional, així com la compatibilitat amb l'acompliment de les funcions i tasques genèriques consubstancials a aquestes.  
  
5. L'opció a llocs reservats haurà de formular-se en la sol·licitud de participació en les convocatòries, la qual cosa hi haurà de ser indicada expressament.  
  
  
  
DISPOSICIÓ ADDICIONAL  
  
Única. Proves selectives  
La instrumentació de les proves selectives per a l'ingrés en l'Administració de la Generalitat que es deriven de les convocatòries objecte d'aquesta oferta d'ocupació pública es realitzarà a través de la Conselleria d'Educació, Cultura i Esport. Aquestes proves es concretaran en les respectives convocatòries pel que fa al nombre de vacants i naturalesa jurídica d'aquestes.  
  
  
DISPOSICIONS FINALS  
  
Primera. Inalterabilitat dels llocs de treball  
Els llocs de treball inclosos en aquesta oferta d'ocupació pública no podran patir cap modificació en la classificació fins després d'haver-se realitzat les corresponents proves selectives i la provisió dels corresponents llocs de treball.  
  
Segona. Efectes  
Aquest decret tindrà efectes des de l'endemà de la publicació en el Diari Oficial de la Generalitat Valenciana.  
  
València, 20 de desembre de 2019  
  
El president de la Generalitat,  
XIMO PUIG I FERRER  
  
El conseller d'Educació, Cultura i Esport,  
VICENT MARZÀ I IBÁÑEZ